El Music Port Fest cita més de 30 artistes els dies 6 i 7 de juliol
05 de juliol 2018

 ![](/media/ka1fzpyi/87cuerpo-1-cartel-horarios.jpg)  

  

Els dies 6 i 7 de Juliol el Music Port Fest es realitzarà a l'entorn de la Nau del Port de Sagunt (al costat de l‘Alucine). I ho farà amb referències estatals com Kase.O, Mala Rodríguez, Corizonas o Sexy Sadie. També comptarà amb una presència important de bandes autòctones com Smoking Souls, El Diluvi, La Plata o Candela Roots. Juntament amb les actuacions dels artistes es realitzaràn també actuacions de teatre.

  

El començament de la primera edició del festival serà el divendres dia 6 a les 17.00 hores. Noranta minuts més tard Dandi Wolf serà qui inaugure dos jornades de música que reuniran més de trenta artistes d'estils molt diversos; des del pop-rock de Corizonas, Sexy Sadie o Gener; passant pel rap del cap de cartell Kase.O, Mala Rodríguez o Sara Hebeh; les cadències mestisses i reggae de Muchachito, El Diluvi o Green Valley; fins als ritmes negres de Freedonia i els cuidats temes d'Arcana Has Soul o Frida.

  

Este festival s'ha creat amb l'objectiu de contribuir a la recuperació d'un àrea d'alt valor històric, on es localitzava part de l'antiga siderúrgia valenciana d'Alts Forns del Mediterrani. Amb açò es reanimarà un espai de més de 30.000 metres quadrats, una zona destinada a convertir-se en punt de referència cultural i de trobada ciutadana gràcies a la celebració d'esdeveniments culturals com este. 

  

La primera jornada del Music Port Fest estarà dominada pels sons del pop-rock independent. Els plats forts seran les actuacions de Corizonas, banda sorgida en 2010 de la unió d'Arizona Baby i Los Coronas, que farà un repàs a tota la seua discografia; i Sexy Sadie, formació que es va dissoldre oficialment en 2006 que torna als escenaris per a celebrar el 20º aniversari del disc It’s Beautiful, It’s Love, referència indispensable de l'indie estatal.

  

D'altra banda, el cantautor Ángel Stanich passarà per Sagunt en el marc de la gira A i B Tour, on presenta noves cançons com _Blue Safari;_ El Kanka posarà de llarg el disc de _El arte de volar_; i Freedonia farà ballar els assistents a colp de soul i funk amb la poderosa veu de Maika Sitte al capdavant. Així mateix, els escenaris del festival acolliran la cançó folk introspectiva de Núria Graham i el pop danzarín dels d'Almeria Nixon.

  

A més, el públic podrà gaudir amb el rock enèrgic i melodiós de Smoking Souls, una dels bandes més importants del panorama musical valencià. El Music Port Fest també serà testimoni de la qualitat de la Plata i Gener. Altres dos bandes autòctones, L’Home Brut i L’Emperador, i les percussions de Green Gos Batukada completen el cartell del primer dia.

  

El rap, els ritmes mestissos i les cadències jamaicanes seran les protagonistes del segon dia del festival. Així, Kase.O oferirà un dels últims concerts de la gira 'El circulo', un àlbum que ha portat a l'antic membre de Violadores del Verso per escenaris de tot l'Estat i Amèrica Llatina. Mala Rodríguez també arribarà al Port de Sagunt amb ganes de lliurar una bona dosi de rimes i beats. La gaditana recuperarà temes dels seus discos clàssics (Lujo ibérico, Alevosía) i temes nous com _Gitanas._ A més, l'argentina Sara Hebe barrejarà l'hip-hop amb punk, rock i estils llatinoamericans.

  

El dissabte també oferirà l'oportunitat de moure's amb el rumboxing (mescla de rumba, swing, funk i electrònica) de Muchachito. Així mateix, retrunyiran els missatges compromesos de Green Valley, una dels bandes més importants de reggae de l'Estat, i la ironia mestissa del Niño de la Hipoteca.

  

L'aportació valenciana a la jornada estarà encapçalada pel grup El Diluvi, que fusiona el folk mediterrani amb traces de cumbia, rumba o reggae. Precisament, la música jamaicana és la bandera de Candela Roots, mentre que els locals Arcana Has Soul interpretaran les composicions del disc _Set em Free._ Ñeku desplegarà la seua proposta de pop amb vocació bailable i tocs electrònics. Finalment, s'ha de destacar la presència de dos nous valors de l'escena valenciana: Frida, uns dels guanyadors de l'última edició del certamen Sona La Dipu; i T-Dom, vencedor del Morvedre Rap.

  

La intenció dels organitzadors del Music Port Fest és oferir als assistents una experiència vital singular. Per eixe motiu, l'oferta musical es completarà amb dos propostes escèniques i d'avantguarda.

  

En primer lloc, la companyia Xarxa Teatre representarà el muntatge Papers!, construït a partir de les experiències d'un grup d'immigrants que trau a la llum les il·lusions i frustracions dels nouvinguts. Així, l'espectacle reflexiona sobre els conflictes que els poders i els diners generen en la societat actual i, també, al voltant de les normes i els rols establits.

  

A més, l'artista multimèdia Vic Pereiró, nascut en el Port de Sagunt, presentarà la intervenció artística RE-. Es tracta d'un projecte exclusiu que té com a punt de partida la reconversió industrial de la zona i versa sobre la capacitat de reinvenció de les persones i la memòria dels llocs. Les intervencions inclouen peces audiovisuals que ja circulen per les xarxes; murals de gran format elaborats a partir de fotografies dels habitants del Port de Sagunt; un gran collage de 25 metres de longitud construït amb imatges dels assistents al festival; i la seua participació en l'Escola d'Estiu Sagunt 2018.

  

La primera edició del Music Port Fest tindrà lloc gràcies a la col·laboració de les promotores El Caiman Producciones, Metrònom, Dvnas i Sagarmanta amb l'Ajuntament de Sagunt, l'Agència Valenciana de Turisme i el departament Turisme València de la Diputació de València. A més, l'esdeveniment coincidirà amb la Capitalitat Cultural Valenciana de Sagunt durant el període 2018-2019.

  

L'espai radiofònic Territori Sonor de À Punt Mèdia emetrà una edició especial des del recinte del festival el divendres, 6 de juliol, a partir de les 18.05 hores de la vesprada. Tot l'equip del programa, dirigit per la locutora Amàlia Garrigós, es desplaçarà al Port de Sagunt per donar a conéixer tots els detalls del festival.

  

També s'ha de destacar que el Music Port Fest comptarà amb un punt violeta on voluntàries de la Coordinadora Feminista del Camp de Morvedre on tindran un espai de suport i informació per a denunciar els comportaments i actituds sexistes. Esta iniciativa compta amb el suport de l'Ajuntament de Sagunt i l'Agència Valenciana de Turisme a través de la marca Mediterranew Fest.​

![](/media/xwplkgdn/87cuerpo-recinto.jpg)  
  

*   [](http://www.facebook.com/sharer.php?u=https://aytosagunto.es/va/actualitat/el-music-port-fest-cita-mes-de-30-artistes-els-dies-6-i-7-de-juliol/ "Facebook")
*   [](http://twitter.com/share?url=https://aytosagunto.es/va/actualitat/el-music-port-fest-cita-mes-de-30-artistes-els-dies-6-i-7-de-juliol/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-music-port-fest-cita-mes-de-30-artistes-els-dies-6-i-7-de-juliol/ "Linked In")
*   [](mailto:?body=https://aytosagunto.es/va/actualitat/el-music-port-fest-cita-mes-de-30-artistes-els-dies-6-i-7-de-juliol/)